निर्माताको दबाब त छँदैछ, त्यसमाथि पटकथाका लागि लेखकले न पर्याप्त समय पाउँछ, न चित्तबुझ्दो पारिश्रमिक । अचेल बन्ने फिल्मको औसत लगानी एक करोड रुपियाँ हुन्छ । तर, निर्माताहरू उस्तै परे ५० हजार रुपियाँमै स्क्रिप्ट फुत्काउन खोज्छन् । त्यो पनि महिना दिनभित्रै । सकारात्मक समीक्षात्मक प्रतिक्रिया बटुलेको टलकजंग भर्सेज टुल्के र पशुपतिप्रसादका लेखक खगेन्द्र लामिछानेका अनुसार एउटा राम्रो पटकथा लेख्न घटीमा ६ महिना लाग्छ । यसो हुँदा एक वर्ष परिवार चल्ने पैसा माग गर्नु परिहाल्यो । तर, करोड–करोडको गफ चुट्ने निर्माता पटकथामा लगानी गर्न औधि कन्जुस्याइँ गर्छन् । जबकि, उनीहरू नै पटकथा फिल्मको गुदी हो भन्न पछि पर्दैनन् । लामिछाने भन्छन्, “हामीकहाँ ९० प्रतिशत फिल्म डुब्छन् । जसको पहिलो कारण कमजोर स्क्रिप्ट हो । तैपनि, उचित पटकथा छनोट गरेर डुब्ने सम्भावना न्यून गर्नतिर निर्माताको ध्यान जाँदैन ।” निर्माताले पटकथाको महत्त्व व्यावहारिक रूपमा आत्मसात् गर्न नसकेको तीतो स्थिति विद्यमान छ ।
